Planttyd: Baie nat toestande in November voorspel | Landbou
Planttyd in die Oos-Vrystaat. Foto: Alani Janeke
Dit lyk of die weer op sy kop gekeer is met temperatuurskommelings tussen baie warm en skielike koue toestande tot dusver in Oktober.
Die vooruitsigte op reën oor dele van die somerreënstreek lyk wel belowend in die komende weke, sê mnr. Johan van den Berg, onafhanklike landbouweerkundige.
Tropiese vog kan Donderdag en Vrydag (21 en 22 Oktober) oor Namibië en oor die sentrale tot westelike dele van die Noord-Kaap beweeg, wat reën van sowat 10 mm na Upington en distrikte meer oos en suidoos van dié Noord-Kaapse dorp kan bring.
Van Maandag (25 Oktober) af kan enkele tot verspreide buie oor die grootste deel van die somerreënstreek voorkom, met die uitsondering van die westelike dele van die Noord-Kaap, waar min of geen reën verwag word. "Redelike swaar neerslae is moontlik oor die Oos-Vrystaat, Mpumalanga, Gauteng, KwaZulu-Natal, die noordelike dele van die Oos-Kaap en suidelike dele van Limpopo," sê Van den Berg.
In die eerste week van November kan die reën meer weswaarts uitbrei na die oostelike dele van die Noord-Kaap en na Noordwes, waar wydverspreide reën oor groot gebiede kan voorkom, buiten die die verre westelike binneland. "Meer as 50 mm is moontlik in die eerste helfte van November oor veral die sentrale tot oostelike dele van Suid-Afrika. Minder reën word in dié tyd oor die sentrale tot noordelike dele van Limpopo verwag."
Van den Berg sê die baie nat toestande wat in November oor die sentrale tot oostelike dele van die land kan voorkom, kan die aanplanting van somergrane benadeel. "Dit sal dus raadsaam wees om aanplantings te doen wanneer die grondtemperatuur en -water dit toelaat."
Op langer termyn bly toestande gunstig met die La Niña-stelsel wat begin ontwikkel en sterker word. Ander aanduiders, soos die Suidelike Ossilasie Indeks (SOI), is reeds 'n geruime tyd al La Niña-neigend.
Van den Berg sê met die vooruitsigte van baie goeie neerslae in November en ook die begin van die somerreënseisoen in die laaste paar dae van Oktober, is die kanse op 'n droër tydperk rondom Januarie oor veral die sentrale tot oostelike dele van Suid-Afrika hoër.
"Tans is dit nog onduidelik of dit voordelig of nadelig gaan wees, want redelik baie reën kan voorkom in veral November en Desember, met baie bewolkte en koeler toestande wat die somergraan-oes kan benadeel. 'n Droër, warm tydperk in die midsomer kan voordelig wees, na gelang van hoe lank dit aanhou en hoe nat toestande voor die tyd gaan wees."